CELEX: 62013CN0172
Language: hu
Date: 2013-04-05 00:00:00
Title: C-172/13. sz. ügy: 2013. április 5-én benyújtott kereset — Európai Bizottság kontra Nagy-Britannia és Észak Írország Egyesült Királysága

20.7.2013   
            
            
               HU
            
            
               Az Európai Unió Hivatalos Lapja
            
            
               C 207/3
            
         2013. április 5-én benyújtott kereset — Európai Bizottság kontra Nagy-Britannia és Észak Írország Egyesült Királysága
   (C-172/13. sz. ügy)
   2013/C 207/04
   Az eljárás nyelve: angol
   
      Felek
   
   
      Felperes: Európai Bizottság (képviselők: W. Roels, R. Lyal meghatalmazottak)
   
      Alperes: Nagy-Britannia és Észak Írország Egyesült Királysága
   
      Kereseti kérelmek
   
   
               —
            
            
               A Bíróság állapítsa meg, hogy Nagy-Britannia — mivel a határokon átnyúló csoportos adókedvezményre olyan feltételeket írt elő, amelyek gyakorlatilag lehetetlenné teszik az ilyen adókedvezmény igénybe vételét, és az ilyen adókedvezmény nyújtását a 2006. április 1-jét követő időszakokra korlátozta — nem teljesítette az Európai Unió Működéséről szóló Szerződés 49. cikkéből és az Európai Gazdasági Térségről szóló megállapodás 31. cikkéből eredő kötelezettségeit.
            
         
               —
            
            
               A Bíróság Nagy-Britanniát kötelezze a költségek viselésére.
            
         
      Jogalapok és fontosabb érvek
   
   A C-446/03. sz. Marks & Spencer ügyben hozott ítéletet követően Nagy Britannia módosította a csoporthoz tartozó társaságok által elszenvedett veszteségeknek a csoport más tagjára az adókötelezettség csökkentés érdekében történő átvitelét és felhasználását szabályozó jogszabályait (csoportos adókedvezmény). A külföldi társaságok veszteségeit szabályozó rendelkezéseket ma a Corporation Tax Act 2010 (a társasági adóról szóló 2010. évi törvény) 5. része tartalmazza.
   A Nagy Britanniában ma hatályos jogszabályok szerint, a csoporthoz tartozó társaság csak akkor számíthatja be a csoporthoz tartozó külföldi társaság veszteségeit, ha az utóbbi a letelepedése szerinti államban nem részesülhet adókedvezményben. A jövőbeni adókedvezményt illetően a brit jogszabályok gyakorlatilag lehetetlenné teszik az e feltételnek történő megfelelést, mivel e lehetőséget azon adóév „befejeztét követően azonnal” vizsgálni kell, amikor a veszteséget elszenvedték. E feltételt gyakorlatilag lehetetlen teljesíteni. Ebből következik, hogy a jogszabályok eleve kizárják a külföldi leányvállalat veszteségei okán nyújtott bármely adókedvezményt, a letelepedés szabadságának a C-446/03. sz. Marks & Spencer ügyben történő értelmezésével ellentétben.
   Másodszor, a külföldi veszteségek okán nyújtott adókedvezményre vonatkozó új szabályok csak az említett szabályok hatályba lépésének időpontját, 2006. április 1-jét követően elszenvedett veszteségekre alkalmazandók. Ezen időbeni korlátozás (azaz a jogszabályok szerint az adókedvezmény kizárása az említett időpontot megelőzően elszenvedett veszteségek okán) ellentétes a letelepedés szabadságával.